

# **Avanoa mo le tuuina mai o sui faatū – Redress Design Group ma vaega faufautua**

Ua tatala nei le faatūina mai o sui faatū o le **Redress Design Group ma vaega faufautua**.

O le Redress Design Group latou te saunia vaega autu o se faiga faavae e fou, tutoatasi ma e toe faasa'o ai tulaga na feagai ma tagata ua sao mai sauaga i lalo o le tausiga a le Malo ma faalapotopotoga tau talitonuga (lotu). O le a lagolagosua i ai le tele o vaega faufautua laiti o aofia ai nisi o tagata na sao mai ai e aofia ai tagata Māori, tagata Pasifika, Logonoa ma manaoga faapitoa, tupulaga ma tagata sa i ai i lalo o le tausiga a le Malo ma faalapotopotoga tau talitonuga.

O le tomai masani ma le tomai faapitoa o matou tau sailia mai sui auai uma o loo folasia atu. O le toatele o sui auai i vaega nei o tagata na sao mai sauaga i lalo o tausiga na ola ma soifua mai ai. E ono aofia ai nisi o tomai faapitoa. E telē se sao o tagata Māori i le Design Group, talu ai e pito toatele ai lava tagata Māori i totonu o tausiga nei. E uunaia tagata e iai manaoga faapitoa, tagata ma aiga e tuuina mai talosaga e avea ai ma sui.

**E tatau ona faaoo mai sui faatū a o lei taina le 5pm o le aso 13 Tesema 2022.** E mafai ona e faatūina mai oe lava po o se isi tagata. O loo faapipii faatasi le pepa faatumu mo sui faatū i le faamaumauga lenei.

## **Talaaga**

E mulimulitai le Redress Design Group i fautuaga ua folasia e le Royal Commission on Abuse in Care. Talu mai le 2019, na māua ai e le Royal Commission tulaga na fetaia'i ma tagata na sao mai sauaga e auala atu i fofogaina lautele ma faatalatalanoaga e lei faalauaiteleina na latou auai ai.

O Tesema 2021, na faasalalau ai e le Royal Commission se lipoti o faiga e toe faasa'o ai – “toe faasa'o” e aofia ai mea e pei o talosaga tetee ma faatoesega e ono talia ai lamatiaga tugā ma le matuiā na tauivi ma tagata ua sao mai sauaga o tausiga na faia i ai.

O le fautuaga autu o le lipoti le faia o se faiga faavae fou e toe faasa'o ai, ma e tutoatasi mai le malo ma ekalesia, e toe faafoisia ai le malosi, mamalu ma tulaga o i latou na afaina i sauaga a o faia i ai tausiga. O le vaitaimi tonu na faalauiloa ai le lipoti, na faasilasila ai e le Malo le faia o le faiga faavae fou lenei e pei ona fautuaina.

E avea le faiga faavae fou e toe faasa'o ai ma taumafaiga tetele mo tagata na fetaia'i ma tulaga faigata o sauaga na pologa ai i le fia sefulu tausaga. E lē o se galuega faigofie le tau faatulaga o le taatiaga o le faiga faavae lenei, talu ai le eseese o manaoga o tofusia ai tagata na sao mai ai.

O Oketopa 2022, na talia ai e le Malo le faavae o se komiti e ta'ua o le Redress Design Group e saunia fautuaga i le faataatiaga o le faiga faavae fou. O le a aofia ai vaega e pei:

* O auaunaga ma lagolagosua e tatau ona saunia
* O le saunia o auala e fesootai ai le faiga faavae ma le lagolagosua o le a tuuina atu i tagata na sao mai ai
* Ia faia i luga o se agaga moni faatoesega, taui tupe, ma isi lagolagosua mo tagata na sao mai ai
* Faaletonu autu mo le auiliiliga o le faataatiaga ma le faavaeina o le faiga faavae fou

E faamoemoe e oo atu i le faaiuga o Ianuari/amataga o Fepuari 2023 ua sauni le komiti e faatino galuega, ma faamae'a ai loa i se vaitaimi o le ogatotonu o le 2023. E sosoo ai ma le faataatiaga auiliili o le faiga faavae.

## **Tomai masani ma tomai faapitoa**

**O tofiga taitoatasi** e fai ma sui o vaega e tatau ona aofia ai nisi o tomai nei:

* Tomai patino o se tasi na sao mai ai ma/po o tomai masani o avea ma sui po o lagolagosua malosi mo tagata na sao mai ai, po o
* Tomai faapitoa e talafeagai ma le mataupu o faagaioia (e pei ona faamatala i lalo ifo)
* Gafatia ona galulue soosoo tauau e faataunuu taunuuga lelei, e aofia ai le gafatia ona puleaina mafatiaga e patino i le tagata lava ia
* O se faamaumauga o tulaga na ausia e faamaonia ai le tele o tomai masani, agavaa, ma le atamai
* Malamalama lelei ma e folafola e faataunuu le Te Tiriti o Waitangi

**E tatau i le tuufaatasiga atoa**, o sui lesitala o le Design Group ona aofia ai:

* TSe vaega tele o tagata na sao mai ai e faasino i le tele o talaaga ma faasinomaga eseese, e aofia ai tagata Māori, tagata Pasifika, Logonoa ma Manaoga Faapitoa, tupulaga, o ē e faasino i le LGBTQIA+ na sao mai ai, ma i latou na sao mai mea na fetaia'i ma i latou a o iai i tausiga e pulea e talitonuga faalelotu ma le Malo
* O le telē o le tomai faapitoa o mataupu o faagaioia, e aofia ai taiala faavae a le malo, auaunaga tau soifua manuia, suesuega faasaienisi o le mafaufau, mātauranga Māori, faaletonu tau manaoga faapitoa, aiatatau faaletagata, auaunaga patino i mafatiaga faigata ua afaina ai ma fuafuaga faataatia, atinaega, ma le faatinoga
* Tomai masani i lagolagosua ma auaunaga e fitoitonu lava ma tagata
* Tomai masani i le faaaogaina o le Te Tiriti i auaunaga, faiga faavae, ma faalapotopotoga
* Tomai masani i auala e puleaina ai mafatiaga

## **Tuuina mai o sui faatū**

Afai o fia faatūina mai sui faatū mo sui auai o le Redress Design Group po o vaega faufautua e tatau ona faatumu le pepa e faailoa mai ai sui faatū. E mafai ona e faatūina mai oe lava po o se isi tagata. Matou te fautuaina tagata o faatūina mai sui faatū e faamautinoa muamua ma tagata o le a faatūina mai le fia avea ai ma sui auai o le Design Group po o se tasi o le Advisory Group. E tutusa uma faatulagana e iloilo ai sui faatū uma.

E uunaia tagata e iai manaoga faapitoa ma aiga e talosaga mo avanoa nei ma ia manino lelei tulaga o sauaga na fetaia'i ma i latou ma tomai faapitoa e faaaoga i le galuega lenei. E mafai ona fetuutuunai avanoa e faatino ai galuega ma isi tulaga talafeagai pe a moomia.

O sui faatū uma na faailoa mai o le a tuuina atu i le **Crown Response Unit**, o le vaega tonu lea e gafa ma le faafoeina o galuega a le Malo e tali atu ai i le Royal Commission. E tuufaatasia e le Crown Response Unit le faataatiaga o le faiga faavae fou e toe faasa'o ai e tusa ma manatu ma fautuaga o tagata na sao mai ai mo le iloiloina e Minisita. E maua isi faamatalaga o le Crown Response Unit ma matafaioi i le: [www.abuseinquiryresponse.govt.nz](http://www.abuseinquiryresponse.govt.nz)

**E tatau ona tuuina mai sui faatū a o lei taina le 5pm o le aso 13 Tesema 2022 i le imeli lenei:** [**contact@abuseinquiryresponse.govt.nz**](mailto:contact@abuseinquiryresponse.govt.nz)

**Faamolemole faailoa mai pe afai e te manao i se isi faiga e saunia ai faamatalaga nei mo oe (Sign Language, Braille, Easy Read, Large Print po o le Audio)**